Evit tapout ur brezhoneg bev ha yac'h eh eus estroc'h evit un hent met lod ag an hentoù-se a zo ret-groñs monet gete ma faot deoc'h monet fonnaploc'h: an hani kentañ zo komz, pe da vihannañ selaou dre enrolladennoù, ar re a gomz ar yezh a-vihan, klask tapout o flegoù yezh, o distilh, tapout gete spered hag ijin ar yezh, ar feson da sevel gerioù ha frazennoù. Met traoù arall a  zo, nepas goude met àr-un-dro (ar logodenn n'he deus nemet un toull a vez paket buan), evel klask er geriadurioù (ha keñveriiñ), tapout geriaoueg, lenn traoù a vremañ, klask penn da draoù zo er yezh (verboù, ha kement tra zo; bezit fri-furch ! klaskit pelloc'h !), eskemm get tud arall dre ar brezhoneg... Tostaat doc'h ar yezh dre duioù disheñvel àr-un-dro evit ma vo spletusoc'h ha... kuit a vout bac'het en ur mod da welet ar yezh hepken.